Þingræður haldnar á Alþingi Íslendinga



Herra forseti. - Frv. þetta var lagt fram í hv. Nd. af ríkisstj. Við 3. umr. þar tók frv. markverðum breyt. og viðaukum, sem ríkisstj. telur, að ekki hafi verið athugaðir eins vel og vera ætti. Ég skal ekki fjölyrða um málið nú, en ég býst við, að málið gangi til 2. umr. og verði vísað til hv. heilbr.- og félmn. og ríkisstj. gefist þá kostur á að ræða málið ýtarlega við þá hv. n. Mun þá ríkisstj. gera grein fyrir sjónarmiðum sínum við n. Þess vegna mun ég spara mér fleiri orð um málið að þessu sinni.



Herra forseti. - Ég býst við, að þessu máli verði vísað til hv. heilbr.- og félmn. d. En ég vildi aðeins taka það fram, áður en n. tekur við frv., að ég hef hugsað mér að bera fram brtt. við frv., þó að hún sé ekki prentuð enn, því að málið gengur nú mjög hratt áfram. Málið var afgreitt frá hv. Nd. í gær og er hér tekið fyrir með afbrigðum. En brtt. mín mun lúta að því, að núverandi Eyrarbakkalæknishéraði verði skipt í tvö læknishéruð, sem verði Eyrarbakkalæknishérað og Selfosslæknishérað. - Það var í raun og veru ekki ætlun mín að bera þessa brtt. fram, en okkur fulltrúum Árnesinga hér á Alþ. þótti eftir atvikum réttast að taka tillit til þess, sem við vissum, að væri vilji heilbrigðisstjórnarinnar, að opna ekki gáttirnar fyrir fjölgun læknisembætta, en örva hins vegar möguleika til þess að skipa aðstoðarlækna. Og þetta var meiningin að láta sér lynda. En þegar svo fór, sem raun varð á við 3. umr. í hv. Nd., að sú hv. d. gekk í bága við þetta og samþ. klofningu á tveimur læknishéruðum, þá er, - ja, ég ætlaði að fara að segja óvandari eftirleikurinn, og það því fremur sem það er ekki eftirleikur aðeins af kappi, heldur er hann líka af forsjá. Og ég tel, að þetta læknishérað eigi frumburðarréttinn á því að fá tvo lækna, ef nokkurs staðar er lagt í að kljúfa læknishérað í sundur. Ég vil vekja athygli n. á því, að þessi brtt. er í uppsiglingu.



Fyrir hönd sjútvn. hef ég það eitt að segja, að n. hefur athugað frv. og borið saman við hliðstæð l., sem afgreidd voru frá Alþ. á síðasta ári, og leggur hún til, að frv. verði samþ. eins og það liggur fyrir. Að vísu var einn nm., hæstv. forseti, ekki á fundi, þegar málið var afgr., en mér er ekki kunnugt um, að hann geri nokkurn ágreining um málið.



Herra forseti. - Sjútvn. hefur haft þetta frv. til athugunar og einnig borið frv. saman við gildandi l. um lendingarbætur. Að þeirri athugun lokinni leggur n. einróma til, að frv. verði samþ. óbreytt eins og það liggur fyrir. Þess vil ég þó geta, að einn hv. nm. gat ekki komið á fund, þegar málið var tekið fyrir. En það er ekki vitað, að hann hafi neinar aths. við niðurstöður n. að gera.



Herra forseti. - Þetta frv. er flutt eftir ósk hreppsnefndar Rauðasandshrepps. Það er samið eftir gildandi l. um lendingarbætur að öðru leyti en því, að farið er fram á aðrar upphæðir en gert er ráð fyrir í öðrum lendingarbótal., og er það í samræmi við það, sem hreppurinn treystir sér til, og hins vegar, hvað gert er ráð fyrir, að þetta muni kosta. Vitamálastjóri hefur látið fara fram rannsóknir í sambandi við þessar fyrirhuguðu lendingarbætur. Þeim er enn ekki lokið, en búizt er við, að þeim verði lokið á næsta sumri. Síðan verður hafizt handa um framkvæmdir, eftir að allur nauðsynlegur undirbúningur hefur verið gerður. Ég sé ekki ástæðu til að ræða þetta neitt frekar nú, en óska, að frv. verði vísað til hv. sjútvn. að þessari umr. lokinni og það fái þar fljóta og sanngjarna afgreiðslu.



Herra forseti. - Þetta frv. er einnig flutt að ósk hreppsnefndar Rauðasandshrepps, og er hér um að ræða lendingarbætur í þeim hreppi. Á Hvalskeri er aðalupp- og útskipunarhöfnin fyrir vörur til og frá kaupfélagi hreppsins, sem er aðalverzlunarstaður Rauðasands, en Rauðasandur er einn af blómlegustu hlutum hreppsins. Hafa hreppsbúar í hyggju að koma upp hjá sér lendingarbótum svo fljótt sem verða má. Sé ég ekki ástæðu til að ræða þetta frekar nú, en óska, að frv. verði vísað til hv. sjútvn. að lokinni þessari umr., og vona, að það fái skjóta og sanngjarna afgreiðslu í n.